BROJ: 711-I-44-P-242-18/20-04-18

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave protiv **dužnosnice Blaženke Divjak, ministrice znanosti i obrazovanja,** na 63. sjednici, održanoj 20. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Blaženke Divjak neće se pokrenuti vezano za poduzimanje radnji iz djelokruga rada i nadležnosti ministrice znanosti i obrazovanja u postupku izrade i podnošenja Vladi Republike Hrvatske Nacrta prijedloga Zakona o izmjenama i dopunama Zakona o odgoju i obrazovanju u osnovnoj i srednjoj školi („Narodne novine“ broj 68/18.), s obzirom da iz prikupljenih podataka i dokumentacije te utvrđenih okolnosti ne proizlazi da je u postupanju dužnosnice došlo do moguće povrede odredbi ZSSI-a, imajući u vidu da nije utvrđeno da bi dužnosnica osobno sudjelovala u izradi navedenog nacrta prijedloga Zakona te da je navedeni Zakon prošao redovnu zakonodavnu proceduru, kao i da odredbe navedenog Zakona, kao općeg akta, a koje se ističu u prijavi, ne proizvode izravno korist za dužnosnicu osobno niti za bilo koju konkretnu pravnu osobu pa tako niti za javnu ustanovu u kojoj je dužnosnica bila zaposlena prije stupanja na dužnost.**

Obrazloženje

Povjerenstvo je dana 9. srpnja 2018.g. zaprimilo neanonimnu prijavu mogućeg sukoba interesa, podnesenu protiv dužnosnice Blaženke Divjak, ministrice znanosti i obrazovanja, koja je u knjizi ulazne pošte Povjerenstva zaprimljena pod brojem 711-U-2127-P-242/18-01-4, povodom koje je otvoren predmet broj P-242/18. Dana 13. srpnja 2018. zaprimljena je neanonimna prijava protiv iste dužnosnice, koja je u knjizi ulazne pošte Povjerenstva zaprimljena pod brojem 711-U-2222-P-247/18-01-4, povodom koje je otvoren predmet broj P-247/18.

S obzirom da se obje prijave odnose na istog dužnosnika i na sadržajno bitno iste okolnosti, Povjerenstvo je, radi ekonomičnosti postupka, Zaključkom BROJ: 711-I-1407-P-247/18-02-18 od 18. listopada 2018. odlučilo da će se povodom obje prijave, voditi jedan postupak pod brojem P-242/18.

U navedenoj prijavi u bitnom se tvrdi da je dužnosnica Blaženka Divjak u sukobu interesa jer je, nakon što je Nacrt prijedloga Zakona o izmjenama i dopunama Zakona o odgoju i obrazovanju u osnovnoj i srednjoj školi prošao javnu raspravu, intervenirala u isti na način da je unijeta izmjena članka 105. stavka 6. toga Zakona koja je diskriminatorna u odnosu na učiteljske fakultete, a stavlja u povoljniji položaj nenastavničke fakultete, kakav je i Fakultet organizacije i informatike na kojem je dužnosnica prethodno stupanju na dužnost radila, jer se osobe koje su stekle određene kvalifikacije studiranjem na dvopredmetnim smjerovima na učiteljskim fakultetima dovodi u nepovoljniji položaj prilikom zapošljavanja odnosno tim se osobama oduzimaju stečene kvalifikacije za obavljanje nastavničkih poslova, koje su po prethodnom zakonskom rješenju imali, a sada ih retroaktivno gube. U bitnom se pojašnjava da nasilno uvođenje informatike u pete i šeste razrede jasno upućuje da se pogoduje zapošljavanju kadra s fakulteta na kojem dužnosnica ima direktan interes jer potrebno je sada zaposliti nove ljude koji će poučavati informatiku u ova dodatna dva razreda. Prijavitelj smatra da dužnosnica neosnovano podcjenjuje i iskazuje animozitet prema osobama koje su učiteljsko zvanje stekli na učiteljskim fakultetima, iako su oni pored znanja o samom predmetu koji podučavaju, stekli dragocjeno znanje o metodici predavanja predmeta u osnovnim školama, koje s druge strane osobe koje su stekle inženjersku diplomu na nenastavnom fakultetu ne mogu steći na brzinskim tečajevima.

Člankom 3. stavkom 1. točkom 4. ZSSI-a propisano je da su ministri u Vladi Republike Hrvatske dužnosnici u smislu navedenog Zakona. Uvidom u Registar dužnosnika utvrđeno je da je da Blaženka Divjak obnaša dužnost ministrice znanosti i obrazovanja u aktualnom mandatu počevši od 9. lipnja 2017.g. Stoga je Blaženka Divjak, povodom obnašanja navedene dužnosti, obvezna postupati sukladno odredbama toga Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno članku 39. stavku 4. ZSSI-a, Povjerenstvo je dužno štititi anonimnost neanonimnog podnositelja prijave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je, radi provjere vjerodostojnosti i osnovanosti navoda iz podnesene neanonimne prijave, izvršilo uvid u izvješće o imovinskom stanju dužnosnice Blaženke Divjak, javno objavljene podatke o biografiji dužnosnice i u sudski registar te je zatražilo potrebne podatke od Ministarstva znanosti i obrazovanja.

Uvidom u Izvješća o imovinskom stanju, koja je dužnosnica Blaženka Divjak podnijela Povjerenstvu 6. srpnja 2017. povodom stupanja na dužnost ministrice znanosti i obrazovanja te 2. siječnja 2019. povodom bitne promjene u imovini, utvrđeno je da je dužnosnica navela podatak da je prethodno stupanju na dužnost obavljala poslove redovite profesorice u trajnom zvanju na Fakultetu organizacije i informatike u Varaždinu, u sklopu Sveučilišta u Zagrebu, a da za vrijeme obnašanja dužnosti ne obavlja nikakve druge poslove.

U biografiji dužnosnice Blaženke Divjak, objavljenoj na internetskim portalima nakon njezinog stupanja na dužnost (*https://dnevnik.hr/vijesti/hrvatska/blazenka-divjak-biografija*), objavljen je podatak da je Blaženka Divjak zaposlena na Fakultetu organizacije i informatike Sveučilišta u Zagrebu od 1994.g., kada je postala asistent, a da je od 2014. redoviti profesor prirodnih znanosti iz polja matematike te znanstveni savjetnik u području društvenih znanosti, u polju informacijskih znanosti pri istom fakultetu.

Uvidom u podatke izvatka iz sudskog registra za Fakultet organizacije i informatike iz Varaždina, OIB: 02024882310, utvrđeno je da je isti subjekt javna ustanova, koja djeluje u okviru Sveučilišta u Zagrebu, koje je jedini osnivač toga fakulteta.

Uvidom u podatke izvatka iz sudskog registra za Sveučilište u Zagrebu, OIB: 36612267447, utvrđeno je da je ovo javna ustanova čiji je jedini osnivač Republika Hrvatska.

Vezano za navod u prijavi, Povjerenstvo je izvršilo uvid u objavljeni dnevni red 105. sjednice Vlade Republike Hrvatske (*https://vlada.gov.hr/sjednice/105-sjednica-vlade-republike-hrvatske-24103/24103*) iz kojeg je razvidno da je 5. točka bila glasovanje o Nacrtu konačnog prijedloga zakona o izmjenama i dopunama Zakona o odgoju i obrazovanju u osnovnoj i srednjoj školi. Iz objavljene video snimke razvidno je da su u Nacrtu napravljene određene izmjene i dodaci nakon prvog čitanja u Hrvatskom saboru i saborskim odborima te se ovaj Nacrt upućuje na drugo čitanje. U prilogu je objavljen Nacrt konačnog prijedloga Zakona, koji sadrži odredbu članka 29. koji glasi:

U članku 105. stavku 6. dodaje se točka nova točka c) koja glasi:

„c) četverogodišnji dodiplomski stručni studij razredne nastave s pojačanim programom iz odgovarajućeg nastavnog predmeta ili integrirani preddiplomski i diplomski sveučilišni studij primarnog obrazovanja s modulom za izvođenje nastave odgovarajućeg nastavnog predmeta, ako se na natječaj ne javi osoba iz točaka a) i b) ovoga stavka.“

U dosadašnjoj točki c) koja postaje točka d), riječi: „a) i b) ovoga stavka“ zamjenjuju se riječima: „a, b, i c) ovoga stavka.

U stavku 15. dodaje se druga rečenica koja glasi:

"Popis kvalifikacija može se utvrditi i kurikulumom nastavnog predmeta.".

Nakon stupanja na snagu navedenog Zakona o izmjenama i dopunama, odredba članka 105. stavka 6. Zakona o odgoju i obrazovanju u osnovnoj i srednjoj školi, koja propisuje posebne uvjete za zasnivanje radnog odnosa za učitelje predmetne nastave u osnovnim školama, glasi:

Poslove učitelja predmetne nastave u osnovnoj školi može obavljati osoba koja je završila:

a) studijski program nastavničkog smjera odgovarajućeg nastavnog predmeta na razini diplomskog sveučilišnog studija ili integriranog preddiplomskog i diplomskog sveučilišnog studija,

b) – studijski program odgovarajuće vrste na razini diplomskog sveučilišnog studija ili integriranog preddiplomskog i diplomskog sveučilišnog studija ili specijalistički diplomski stručni studij odgovarajuće vrste te je stekla potrebno pedagoško-psihološko-didaktičko-metodičko obrazovanje s najmanje 55 ECTS-a (u daljnjem tekstu: pedagoške kompetencije), ako se na natječaj ne javi osoba iz točke a) ovoga stavka

– četverogodišnji dodiplomski stručni studij razredne nastave s pojačanim programom iz odgovarajućeg nastavnog predmeta ili integrirani preddiplomski i diplomski sveučilišni studij primarnog obrazovanja s modulom za izvođenje nastave odgovarajućeg nastavnog predmeta, ako se na natječaj ne javi osoba iz točke a) ovoga stavka,

c) preddiplomski sveučilišni ili stručni studij na kojem se stječe najmanje 180 ECTS bodova te je stekla pedagoške kompetencije, ako se na natječaj ne javi osoba iz točaka a) i b) ovoga stavka.

Povjerenstvo je dopisom od 12. lipnja 2019.g. od Ministarstva znanosti i obrazovanja zatražilo podatak je li dužnosnica Blaženka Divjak, ministrica znanosti i obrazovanja, bila članica radne skupine ili na drugi način osobno sudjelovala u izradi nacrta prijedloga Zakona o izmjenama i dopunama zakona o odgoju i obrazovanju u osnovnoj i srednjoj školi („Narodne novine“ broj 68/18.), dakle, osim u pogledu formalnog sudjelovanja u okviru nadležnosti ministra te ukoliko jest; u kojem točno svojstvu i u kojoj je mjeri osobno sudjelovala u kreiranju novih rješenja u prijedlogu Zakona.

Na navedeno traženje Povjerenstva, Ministarstvo znanosti i obrazovanja očitovalo se dopisom KLASA: 023-01/19-02/00100, URBROJ: 533-08-19-0002 od 3. srpnja 2019.g. U dopisu se navode slijedeći podaci:

„ Strategija obrazovanja, znanosti i tehnologije („Narodne novine", broj: 124/2014) utvrdila je smjernice, između ostaloga, i za preobrazbu i trajno unapređivanje odgoja i obrazovanja. S ciljem implementacije smjernica utvrđenih Strategijom u sustav odgoja i obrazovanja u osnovnim i srednjim školama, pristupilo se izmjenama i dopunama Zakona o odgoju i obrazovanju u osnovnoj i srednjoj školi („Narodne novine", broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13,152/14 i 07/17).

Odlukom ministra znanosti i obrazovanja, prof. đr. sc. Pave Barišića, o imenovanju  
Povjerenstva za izradu Nacrta zakona o izmjenama i dopunama Zakona o odgoju i obrazovanju u osnovnoj i srednjoj školi (KLASA: 023-03/17-06/00027, URBROJ: 533-01-17-0001) od 13. travnja 2017.g. imenovani su predsjednik Povjerenstva, zamjenik predsjednika Povjerenstva te 18 članova Povjerenstva sa zadaćom izrade Nacrta zakona.

Odlukom ministra znanosti i obrazovanja, prof. dr. sc. Pave Barišića, o izmjeni i dopuni  
navedene Odluke (KLASA: 023-03/17-06/00027, URBROJ: 533-01-17-0002) od 21. travnja 2017.g. u Povjerenstvo za izradu predmetnoga Nacrta zakona imenovane su još dvije članice. Nakon razrješenja prof. dr. sc. Pave Barišića s dužnosti ministra znanosti i obrazovanja, na istu je dužnost imenovana prof. dr. sc. Blaženka Divjak rješenjem Vlade Republike Hrvatske od 9. lipnja 2017. godine („Narodne novine", broj: 57/2017). Navedena promjena ministra znanosti i obrazovanja nije utjecala na proces donošenja predmetnoga Zakona te je ranije imenovano Povjerenstvo nastavilo sa svojim radom.

Odlukom ministrice znanosti i obrazovanja, prof. dr. sc. Blaženke Divjak, o izmjeni i dopuni Odluke o imenovanju Povjerenstva za izradu Nacrta zakona o izmjenama i dopunama Zakona o odgoju i obrazovanju u osnovnoj i srednjoj školi (KLASA: 023-03/17-06/00027, URBROJ: 533-01-17-0003) od 24. kolovoza 2017. godine, iz predmetnoga Povjerenstva jedna je članica (bivša pomoćnica ranijeg ministra znanosti i obrazovanja) razriješena, umjesto razriješene članice imenovana je nova članica (sadašnja pomoćnica ministrice znanosti i obrazovanja) te je u Povjerenstvo imenovan još jedan novi član.

Nakon što je Povjerenstvo završilo sa svojim zadaćama sukladno Odluci o imenovanju (KLASA: 023-03/17-06/00027, URBROJ: 533-01-17-0001) od 13. travnja 2017. godine te je iznjedrilo prvu inačicu Nacrta zakona, ista je upućena na kolegij dužnosnika Ministarstva znanosti i obrazovanja koje je razmotrilo i doradilo dostavljeni tekst. U daljnjem tijeku postupka, tekst Nacrta zakona razmatran je u Uredu predsjednika Vlade Republike Hrvatske te je isti tekst dorađen sukladno uputama navedenoga Ureda, kao i uputama Ureda za zakonodavstvo Vlade Republike Hrvatske. Tako dorađeni tekst Nacrta zakona upućen je na e-Savjetovanje (na internetskim stranicama Ministarstva znanosti i obrazovanja te na portalu e-Savjetovanja). Savjetovanje sa zainteresiranom javnošću trajalo je od 3. studenoga 2017. godine do 3. prosinca 2017. godine, odnosno 30 dana. Nakon završenog savjetovanja sa zainteresiranom javnošću, pristigli komentari podrobno su razmotreni i analizirani te je sukladno istima Nacrt zakona dodatno revidiran. Revidirana inačica Nacrta zakona upućena je u redovitu proceduru donošenja zakona sukladno Poslovniku Vlade Republike Hrvatske („Narodne novine", broj: 154/2011, 121/2012, 7/2013, 61/2015, 99/2016 i 57/2017). Ujedno, isti je tekst Nacrta zakona upućen na razmatranje Posebnom stručnom povjerenstvu za provedbu Strategije obrazovanja, znanosti i tehnologije. Nakon daljnje revizije teksta Nacrta zakona sukladno dobivenim mišljenjima nadležnih tijela državne uprave te uputama Ureda predsjednika Vlade Republike Hrvatske, Vlada Republike Hrvatske usvojila je tekst Nacrta zakona te je predložila donošenje predmetnoga zakona Hrvatskome saboru.

Slijedom toga, pokrenut je postupak donošenja Zakona u skladu s Poslovnikom Hrvatskoga sabora („Narodne novine", broj: 81/2013, 113/2016, 69/2017 i 29/2018). O Nacrtu zakona raspravljeno je na Odboru za obrazovanje, znanost i kulturu te Odboru za zakonodavstvo.

Rasprava o Nacrtu zakona na plenarnoj sjednici Sabora provedena je u dva čitanja, tijekom čega je tekst još dodatno revidiran te je, po donošenju odluke o podnesenim amandmanima, Hrvatski sabor dana 13. srpnja 2018. godine donio predmetni Zakon o izmjenama i dopunama Zakona o odgoju i obrazovanju u osnovnoj i srednjoj školi.“

U predmetnom dopisu Ministarstva znanosti i obrazovanja očitovalo se dopisom od 3. srpnja 2019. se ističe da ministrica znanosti i obrazovanja prof. dr. sc. Blaženka Divjak nije bila članica Povjerenstva za izradu Nacrta zakona te je u postupku donošenja predmetnoga Zakona sudjelovala isključivo formalno kroz funkciju ministrice znanosti i obrazovanja u okviru svoje nadležnosti sukladno članku 39. Zakona o sustavu državne uprave („Narodne novine", broj: 150/2011, 12/2013, 93/2016 i 104/2016) kojim je propisano da ministar predstavlja ministarstvo i upravlja njegovim radom, a osobito, između ostaloga, provodi utvrđenu politiku Vlade.

Također se napominje kako je predmetni Zakon donesen u propisanom postupku te je konačni tekst istoga, koji je izglasan u Hrvatskome saboru te objavljen u Narodnim novinama, rezultat rada svih dionika koji su sudjelovali u svakoj pojedinoj fazi provedene procedure - od faze izrade prve inačice Nacrta zakona na razini Ministarstva znanosti i obrazovanja, preko usuglašavanja teksta Nacrta zakona s nadležnim tijelima državne uprave, kao i razmatranja istoga od strane Posebnog stručnog povjerenstva za provedbu Strategije obrazovanja, znanosti i tehnologije, Ureda predsjednika Vlade Republike Hrvatske i zainteresirane javnosti pa sve do konačnoga revidiranja teksta Nacrta zakona u proceduri donošenja zakona u Hrvatskome saboru.

Ministarstvo znanosti i obrazovanja dostavilo je opsežnu dokumentaciju koja potvrđuje podatke navedene u dopisu od 3. srpnja 2019. i to :

dokumentacija izrade Nacrta zakona o izmjenama i dopunama Zakona o odgoju i obrazovanju u osnovnoj i srednjoj školi (KLASA: 023-03/17-06/00027, URBROJ: 533-01-17-0001) od 13. travnja 2017.; Odluka ministra znanosti i obrazovanja Pave Barišića o izmjeni i dopuni Odluke o imenovanju Povjerenstva za izradu Nacrta zakona o izmjenama i dopunama Zakona o odgoju i obrazovanju u osnovnoj i srednjoj školi (KLASA: 023-03/17-06/00027, URBROJ: 533-01-17-0002) od 21. travnja 2017.; Odluka ministrice znanosti i obrazovanja Blaženke Divjak o izmjeni i dopuni Odluke o imenovanju Povjerenstva za izradu Nacrta zakona o izmjenama i dopunama Zakona o odgoju i obrazovanju u osnovnoj i srednjoj školi (KLASA: 023-03/17-06/00027, URBROJ: 533-01-17-0003) od 24. kolovoza 2017.; korespondencija s Uredom predsjednika Vlade Republike Hrvatske vezano uz Nacrt zakona; dokumentacija vezana uz provedeno savjetovanje sa zainteresiranom javnošću (Izvješće o provedenom savjetovanju sa zainteresiranom javnošću i analiza dostavljenih komentara); dokumentacija vezana uz razmatranje Nacrta zakona od strane Posebnog stručnog povjerenstva za provedbu Strategije obrazovanja, znanosti i tehnologije; dokumentacija vezana uz postupak proveden sukladno Poslovniku Vlade Republike Hrvatske; upućivanje na nadležna mišljenja, koordinacija za sektorske politike Vlade Republike Hrvatske, Uži kabinet Vlade Republike Hrvatske; dokumentacija vezana uz postupak proveden sukladno Poslovniku Hrvatskoga sabora ; izvješća radnih tijela, izvod iz tonskog zapisa sjednice Hrvatskog sabora, zaključci.

Potrebno je napomenuti da je sukladno odredbama Zakon o sustavu državne uprave i Zakona o ustrojstvu i djelokrugu ministarstava i drugih središnjih tijela državne uprave („Narodne novine“ broj 93/16., 104/16., 116/18.) izrada Nacrta prijedloga Zakona o izmjenama i dopunama Zakona o odgoju i obrazovanju u osnovnoj i srednjoj školi u upravnom djelokrugu Ministarstva znanosti i obrazovanja, odnosno da je isto Ministarstvo, kojem je na čelu i tada bila dužnosnica Blaženka Divjak trebalo biti i bilo je stručni nositelj izrade navedenog Nacrta prijedloga zakona.

Povjerenstvo napominje da nije nadležno provoditi nadzor procedure donošenja bilo kojeg zakona niti može svojim odlukama utvrđivati povrede zakonodavne procedure. Povjerenstvo u svojim postupcima može razmatrati okolnosti određenog postupka u kojem je dužnosnik donio određenu spornu odluku te uzeti u obzir ukoliko bi iz pribavljene dokumentacije nedvojbeno proizlazilo da je dužnosnik konkretnu odluku donio protivno nekoj proceduri, a radi se o odluci koja nedvojbeno ima za posljedicu ostvarenje nekog privatnog interesa dužnosnika ili s dužnosnikom interesno povezane osobe. S tom je svrhom Povjerenstvo zatražilo navedene podatke od Ministarstva znanosti i obrazovanja.

Iz prikupljenih podataka i dokumentacije nedvojbeno proizlazi da se pristupilo izmjenama i dopunama Zakona o odgoju i obrazovanju u osnovnoj i srednjoj školi na temelju Strategije obrazovanja, znanosti i tehnologije te da je predmetni Zakon o izmjenama i dopunama Zakona o odgoju i obrazovanju u osnovnoj i srednjoj školi donesen u redovnoj proceduri odnosno da je Ministarstvo znanosti i obrazovanja, kao resorno ministarstvo provelo izradu predmetnog nacrta prijedloga zakona, a taj je nacrt prošao postupak savjetovanja sa zainteresiranom javnošću, nakon čega je prijedlog toga zakona upućen na prvo čitanje u Hrvatski sabor i nadležne saborske odbore, vraćen Vladi Republike Hrvatske, nakon čega su unesene određene izmjene te je Vlada republike Hrvatske donijela konačni prijedlog zakona, uputila ga Hrvatskom saboru te je u konačnici predmetni zakon izglasan odnosno donesen od strane Hrvatskog sabora.

Pritom je na temelju prikupljenih podataka utvrđeno da dužnosnica Blaženka Divjak nije osobno bila član radnog tijela Ministarstva znanosti i obrazovanja koje je utvrđivalo potrebne izmjene i ugrađivalo ih u predmetni nacrt prijedloga zakona, već je u svojstvu čelnice resornog ministarstva bila potpisnik predmetnog nacrta prijedloga zakona, upućenog Vladi Republike Hrvatske te je na sjednici Vlade Republike Hrvatske na kojoj se raspravljalo i glasovalo i predmetnom konačnom prijedlogu zakona izlagala predmet točke dnevnog reda sjednice.

Slijedom navedenog, nije utvrđena točnom tvrdnja iz predmetne prijave da bi na osobnu inicijativu dužnosnice bile uvrštene sporne odredbe u Zakon o izmjenama i dopunama Zakona o odgoju i obrazovanju u osnovnoj i srednjoj školi.

Pored navedenog, Povjerenstvo je radi ocjene je li se dužnosnica našla u situaciji sukoba interesa odnosno je li postupala u skladu s načelima djelovanja, propisanim odredbama ZSSI-a, razmotrilo i proizlazi li, sukladno navodima iz prijave, da bi dužnosnica osobno ili Fakultet organizacije i informatike, kao s dužnosnicom povezana osoba ostvarivao kakvu izravnu korist odnosno privatni interes na temelju odluka koje je dužnosnica donosila odnosno na temelju predmetnog Zakona o odgoju i obrazovanju u osnovnoj i srednjoj školi.

Naime, o tome da bi dužnosnica počinila zabranjeno djelovanje ili bila u stvarnom sukobu interesa moglo bi biti riječi da je njezina osobna odluka imala za izravnu posljedicu ostvarenje izravne koristi ili probitka za dužnosnicu ili za njenog bivšeg i izvjesno budućeg poslodavca (imajući u vidu zakonom propisano pravo dužnosnika da se nakon prestanka obnašanja dužnosti vrati na radno mjesto redovitog profesora). Načelno se bivši i potencijalno ili izvjesno budući poslodavac dužnosnika može smatrati interesno povezanom osobom s dužnosnikom, ali prvenstveno u kontekstu da bi neka odluka tijela u kojem dužnosnik obnaša dužnost bila usmjerena na ostvarenje privatnog interesa toga poslodavca, a što onda može imati za posljedicu bolji status i materijalna prava dužnosnika po povratku na rad kod toga poslodavca. U tom pogledu, prvenstveno se ove situacije odnose na gospodarske subjekte čija je djelatnost usmjerena na ostvarivanje materijalnih dobara na tržištu.

Međutim, prvenstveno Povjerenstvo ima u vidu da citirane izmijenjene ili dodane odredbe članka 105. stavka 6. Zakona o odgoju i obrazovanju u osnovnoj i srednjoj školi, na koje se ukazuje u prijavi, ne proizvode izravne pravne posljedice u vidu koristi niti za dužnosnicu niti za bilo koju konkretnu pravnu osobu odnosno obrazovnu ustanovu pa tako niti fakultet na kojem je dužnosnica radila do stupanja na dužnost. Tome je tako prvenstveno stoga što se radi o općem aktu odnosno zakonskom propisu.

Nadalje, u konkretnom slučaju, ne može se opravdano zaključiti da se propisivanjem uvjeta zasnivanja radnog odnosa u osnovnim školama u predmetnoj nastavi na bilo koji način utječe na privatne interese dužnosnice Blaženke Divjak, čak i u perspektivi njezinog budućeg zanimanja, s obzirom da ona ima znanstveno zvanje profesora doktora znanosti odnosno nastavno zvanje profesora na fakultetu i može se očekivati da će se nakon prestanka obnašanja dužnosti ponovo zaposliti na istim ili istovjetnim poslovima u visokoškolskom, s ne u osnovnoškolskom obrazovanju.

Pored navedenog, Povjerenstvo nije zaključilo, kako se tvrdi u prijavi, da na temelju navedenih spornih odredaba Zakona o odgoju i obrazovanju u osnovnoj i srednjoj školi, Fakultet organizacije i informatike Sveučilišta u Zagrebu, ostvaruje kao pravna osoba privatni interes. Naime, ovaj je fakultet prvenstveno visokoškolska javna ustanova, osnovana od krovne javne ustanove, čiji je pak jedini osnivač Republika Hrvatska. Sukladno općim odredbama Zakona o znanstvenoj djelatnosti i visokom obrazovanju („Narodne novine“ broj 123/03., 198/03., 105/04., 174/04., 02/07., 46/07., 45/09., 63/11., 94/13., 139/13., 101/14., 60/15., 131/17.), visoko obrazovanje predstavlja djelatnosti od posebnog interesa za Republiku Hrvatsku te je zadaća visokih škola i veleučilišta obavljanje stručnog visokog obrazovanja u skladu s potrebama zajednice u kojoj djeluju. Prema tome, i visoko obrazovanje studenata u onim usmjerenjima koje se obavlja na Fakultetu organizacije i informatike Sveučilišta u Zagrebu predstavlja djelatnost javne ustanove od posebnog interesa za Republiku Hrvatsku i u tom smislu može se govoriti o djelatnosti od javnog interesa. Stoga čak i kada bi sporne izmjene Zakona o odgoju i obrazovanju u osnovnim i srednjim školama imale za moguću posljedicu veći broj studenata u onim usmjerenjima za koja se visoko obrazovanje obavlja na navedenom fakultetu, to ne predstavlja ostvarenje privatnog interesa ove pravne osobe. Eventualno bi se moglo razmatrati predstavlja li određeni posredni privatni interes fakulteta obavljanje određene sporedne djelatnosti u vidu pružanja naplatnih stručnih konzultantskih i istraživačkih usluga, ali tu se više radi o materijalnoj koristi konkretnog zaposlenika fakulteta koji prima novčanu naknadu za pruženu uslugu. Međutim, okolnosti na koje se ukazuje u prijavi ničim ne ukazuju na taka slučaj.

Slijedom navedenog, Povjerenstvo nije utvrdilo nikakvu objektivnu uzročno-posljedičnu vezu niti zaključuje da se opravdano može steći dojam da se na temelju izmjena i dopuna članka 105. stavka 6. Zakona o odgoju i obrazovanju u osnovnim i srednjim školama ostvaruje izravan privatni interes dužnosnice Blaženke Divjak ili fakulteta na kojem je ona bila zaposlena prije stupanja na dužnost, a koji bi ibo u suprotnosti s javnim interesom.

Pored navedenog Povjerenstvo ima u vidu i da se djelatnost osnovnoškolskog obrazovanja obavlja kao javna služba s ciljem ostvarenja prava i obveze učenika na obrazovanje te se upravo u tome ogleda javni interes u osnovnoškolskom obrazovnom sustavu koji uspostavlja Zakon o odgoju i obrazovanju u osnovnim i srednjim školama.

Povjerenstvo nije nadležno i ne može preispitivati sadržaj zakona kao općeg akta, čiji je nacrt nastao u djelokrugu Ministarstva znanosti i obrazovanja kao resornog ministarstva u smislu da bi preispitivalo određenu politiku definiranja uvjeta za zapošljavanje učitelja u osnovnoškolskom obrazovnom sustavu i je li ista optimalna za ostvarenje navedenog javnog interesa odnosno najboljeg interesa učenika i njihovog obrazovanja. Ako je sporna zakonska odredba doista i dovela u lošiji položaj određenu skupinu osoba u pogledu šansi za zapošljavanje, a prema vrsti njihova obrazovanja u odnosu na drugu skupinu, ovdje se ne radi o problematici sukoba privatnog interesa s javnim u smislu odredaba ZSSI-a odnosno ne radi se o pitanju iz nadležnosti Povjerenstva.

Slijedom svega navedenog, s obzirom da iz prikupljenih podataka i dokumentacije u ovom postupku nije steklo saznanja o mogućoj povredi odredbi ZSSI-a, počinjenoj od strane dužnosnice Blaženke Divjak, Povjerenstvo je utvrdilo predmetnu prijavu neosnovanom te je na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnice, kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Blaženka Divjak, elektroničkom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana